এটা সত্য যে, গাদ্দাফীর লেখা কিতাব আল-আখদার তথা দ্যা গ্রীণ বুকে বাড়িকে মৌলিক অধিকার হিসেবে উল্লেখ করা হয়েছিল। এবং প্রথম দিকে, অর্থাৎ সত্তর-আশির দশক পর্যন্ত গাদ্দাফী সবার জন্য বাড়ি তৈরির প্রজেক্টগুলো চালু রেখেছিলেন। সরকারিভাবে প্রচুর অ্যাপার্টমেন্ট বিল্ডিং নির্মাণ করা হয়েছিল, যেগুলো বিভিন্ন চাকরীজীবি অথবা এলাকাবাসীর মধ্যে বিতরণ করা হতো। তবে সবার বাড়ি ছিল, এই দাবিটি অতিরঞ্জিত। ত্রিপলী, সিরত, মিসরাতা – তিন শহরেই বেশ কিছু লিবিয়ানকে আমরা ভাড়া বাড়িতে থাকতে দেখেছি। এছাড়া নব্বইয়ের দশকের মাঝামাঝি থেকে গাদ্দাফী আফ্রিকার ব্যাপারে বেশি আগ্রহী হওয়ায় এ ধরনের হাউজিং প্রজেক্ট কমিয়ে দিয়েছিলেন।